**Všeobecne záväzné nariadenie**

**Obce Ipeľské Predmostie**

**č. 3/2019**

**O parkovaní vozidiel na miestnych komunikáciách a verejných priestranstvách**

Obecné zastupiteľstvo v obci Ipeľské Predmostie v zmysle §6 a §11 ods. 4 písm. g zákona č. 369/1990 Zb. o obecnom zriadení v znení neskorších predpisov, v súlade so zákonom č. 135/1961 Zb. o pozemných komunikáciách (cestný zákon) v znení neskorších predpisov a so zákonom č. 8/2009 Z. z. o cestnej premávke a o zmene a doplnení niektorých zákonov vydáva toto záväzné nariadenie o parkovaní vozidiel na verejných priestranstvách obce Ipeľské Predmostie.

**I**

**Úvodné ustanovenia**

1/ Toto VZN upravuje parkovanie vozidiel na verejných priestranstvách v obci Ipeľské Predmostie

 2/ Na účely tohto VZN sa rozumie:

1. verejným priestranstvom cesty, miestne komunikácie, všetky verejnosti voľne prístupné pozemky, spevnené plochy, verejná zeleň, ktoré nie sú vo vlastníctve fyzických a právnických osôb, ak nie je osobitnou zmluvou dohodnuté inak,
2. pozemnou komunikáciou komunikácia určená najmä na pohyb dopravných prostriedkov, cyklistov, a chodcov,
3. miestnou komunikáciou všeobecne prístupná a užívaná ulica, parkovisko vo vlastníctve obce a verejná plocha, ktoré slúžia miestnej doprave a sú zaradené do siete miestnych komunikácií,
4. vozidlom motorové vozidlo a prípojné vozidlo k nemu, nemotorové vozidlo,
5. parkovaním státie - umiestnenie vozidla mimo jazdné pruhy komunikácie (napr. po dobu nákupu, návštevy, zamestnania, naloženie alebo vyloženie nákladu). Parkovanie v závislosti na dĺžke trvania môže byť krátkodobé (do dvoch hodín trvania) alebo dlhodobé (nad dve hodiny). Osobitným prípadom dlhodobého parkovania je odstavenie vozidla,
6. odstavením umiestnenie vozidla mimo jazdné pruhy komunikácie po dobu, keď sa nepoužíva (spravidla odstavenie vozidla v mieste bydliska poprípade v sídle prevádzkovateľa),
7. zastavením - uvedenie vozidla do pokoja na čas nevyhnutne potrebný na urýchlené nastúpenie alebo na vystúpenie prepravovaných osôb alebo na urýchlené naloženie alebo na zloženie nákladu,
8. státím - uvedenie vozidla do pokoja na dlhšie, ako je čas dovolený na zastavenie,
9. držiteľom vozidla fyzická osoba, fyzická osoba oprávnená na podnikanie alebo právnická osoba, ktorá je takto zapísaná v dokladoch vozidla; v ostatných prípadoch je držiteľom vozidla osoba, ktorá je vlastníkom vozidla alebo jeho užívateľom,
10. zvláštnym motorovým vozidlom najmä poľnohospodársky traktor a lesný traktor, jednonápravový kultivačný traktor a jeho príves, samohybný poľnohospodársky stroj a lesný stroj, pojazdný pracovný stroj alebo motorový ručný vozík,
11. starým vozidlom je vozidlo, ktoré chce dať jeho držiteľ vyradiť z evidencie vozidiel, alebo má byť vyradené, alebo bolo vyradené z evidencie vozidiel podľa osobitných predpisov. Starým vozidlom je aj vozidlo, ktorého držiteľ nie je známy, ak je odstavené dlhšie ako 30 dní na verejnom priestranstve, alebo na inom mieste, ak je jeho odstránenie potrebné z hľadiska ochrany životného prostredia alebo zachovania estetického vzhľadu obce.

**II**

**Parkovanie a státie na miestnych komunikáciách a verejných priestranstvách**

1/ Na pozemných komunikáciách v obci je zastavenie a státie vozidiel povolené *v čase od 6:00 do 22 :00; v období od 22:00 do 6:00 je státie na verejných komunikáciách zakázané, tento zákaz sa netýka verejných parkovísk a parkovísk pri bytových domoch.*, ak to nevylučujú ustanovenia zákona č. 8/2009 Z. z. o cestnej premávke a o zmene a doplnení niektorých zákonov alebo iné ustanovenia tohto nariadenia

2/ Na verejnej zeleni, nespevnených plochách, ktoré nie sú na tento účel určené a chodníkoch je zakázané zastavenie a státie všetkých druhov vozidiel.

3/ Na parkovanie osobných motorových vozidiel slúžia v obci tieto druhy parkovacích a odstavných plôch:

1. komunikácie, ktoré nie sú označené dopravnou značkou B 28 a B 29 /zákaz zastavenia a zákaz státia/, kde stojace vozidlá nebudú vytvárať prekážku v cestnej premávke v zmysle predpisov o pravidlách cestnej premávky,
2. verejne prístupné parkoviská a spevnené plochy, ak to nie je v rozpore s týmto VZN,

c) parkovacie miesta na vlastnom alebo prenajatom pozemku, ak to nevylučuje ustanovenie osobitného predpisu.

**III**

**Parkovanie nákladných motorových vozidiel**

1/ Na území obce Ipeľské Predmostie je odstavenie a dlhodobé parkovanie na verejnom priestranstve zakázané všetkým zvláštnym motorovým vozidlám, nákladným motorovým vozidlám, autobusom, prívesom, návesom, obytným vozidlám a dodávkovým vozidlám prevyšujúcim hmotnosť 3500 kg.

2/ Všetci držitelia a prevádzkovatelia nákladných motorových vozidiel, špeciálnych vozidiel, mechanizmov a autobusov sú povinní zabezpečiť si parkovanie a odstavovanie svojich vozidiel vo vlastných alebo na tento účel prenajatých priestoroch. Autobusom zabezpečujúcim pravidelnú hromadnú dopravu osôb môže byť odstavenie a dlhodobé parkovanie povolené na osobitne vyhradených priestoroch.

3/ Obec Ipeľské Predmostie môže vymedziť osobitne vyhradený priestor pre odstavenie autobusu zabezpečujúceho pravidelnú hromadnú dopravu osôb na základe písomnej a odôvodnenej žiadosti jeho držiteľa.

**IV**

**Odstavovanie dočasne vyradených a starých vozidiel na verejnom priestranstve**

1/ Držiteľ vozidla vyradeného z evidencie je povinný na vlastné náklady zabezpečiť odstránenie takéhoto vozidla z cesty alebo z iného verejného priestranstva do 30 dní odo dňa jeho vyradenia z evidencie. Ak to neurobí, zabezpečí odstránenie vozidla správca cesty na náklady držiteľa vozidla.

2/ Správca cesty môže odstrániť vozidlo, ktoré je ponechané na ceste, vrátane chodníka, na náklady jeho prevádzkovateľa, ak je

1. ponechané na mieste, kde je zastavenie alebo státie zakázané
2. ponechané na parkovisku vyhradenom pre vozidlá prepravujúce ťažko zdravotne alebo ťažko pohybovo postihnutú osobu odkázanú na individuálnu prepravu a nemá príslušné označenie
3. bez pripevnenej tabuľky s evidenčným číslom ak podlieha evidenčnej povinnosti alebo je bez čitateľného vyznačenia mena, priezviska a trvalého pobytu, alebo bez názvu a sídla držiteľa na viditeľnom mieste na jeho pravej strane s výnimkou dvojkolesových vozidiel, aj keď netvorí prekážku cestnej premávky

3/ Vozidlo, ktoré sa stalo odpadom, je jeho držiteľ povinný na svoje náklady odstrániť z verejného priestranstva. Ak držiteľ vozidla povinnosť uvedenú v predchádzajúcej vete nesplní, urobí tak obec, a to odovzdaním takého vozidla na parkovisko určené Okresným úradom, odborom životného prostredia v zmysle ust. § 67 ods.3 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov, pričom náklady s tým spojené je povinný uhradiť držiteľ vozidla.

4/ Obec Ipeľské Predmostie je správcom miestnych komunikácií v zmysle 3d ods. 5 zákona č. 135/1961 Zb. o pozemných komunikáciách.

**V**

**Umiestňovanie prenosných garáží, a prístreškov pre vozidlá na verejných priestranstvách**

1/ Umiestňovanie prenosných garáží a prístreškov pre vozidlá na verejnom priestranstve a ohradzovanie časti verejného priestranstva alebo jednotlivých parkovacích miest je zakázané.

**VI**

**Úprava parkovania v čase zvozu komunálneho odpadu**

1/ Podľa tohto všeobecne záväzného nariadenia sa zakazuje dočasne alebo trvale parkovať a stáť všetkým druhom vozidiel na miestnych komunikáciách v čase zvozu komunálneho odpadu.

2/ Čas zvozu komunálneho odpadu je určený v harmonograme, ktorý je súčasťou Zmluvy o zvoze komunálneho odpadu podpísanej medzi obcou Ipeľské Predmostie a zberovou spoločnosťou na príslušný kalendárny rok.

3/ Harmonogram zvozu komunálneho odpadu je uverejnený na úradnej tabuli v obci a na internetovej stránke obce a verejne sa vyhlasuje obecným rozhlasom.

**VII**

**Úprava parkovania v čase zimnej údržby miestnych komunikácií**

1/ Ďalej sa podľa tohto všeobecne záväzného nariadenia zakazuje dočasne alebo trvale parkovať a stáť všetkým druhom vozidiel na miestnych komunikáciách v čase zimnej údržby vykonávanej obcou alebo firmou, s ktorou uzavrie obec dohodu.

2/ Zimnou údržbou sa rozumie odhŕňanie snehu z miestnych komunikácií a posýpanie miestnych komunikácií posypovým materiálom z dôvodu zabezpečenia zjazdnosti miestnych komunikácií.

3/ Čas potreby prevedenia zimnej údržby je zrejmý z poveternostných podmienok (snehová vrstva 5 cm a viac).

**VIII**

**Výnimky a povolenia**

1/ Dočasnú výnimku z tohto VZN môže v prípadoch hodných osobitného zreteľa udeliť obec v zastúpení starostom obce.

**IX**

**Sankcie**

1/ Porušenie tohto nariadenia sa posudzuje ako priestupok podľa zákona č. 372/1990 Zb. o priestupkoch v znení neskorších predpisov.

2/ Porušenie ustanovení tohto nariadenia právnickou osobou alebo fyzickou osobou oprávnenou na podnikanie sa posudzuje ako správny delikt. Na konanie o uložení pokuty sa vzťahuje zákon č. 71/1967 Zb. o správnom konaní ( správny poriadok) v znení neskorších zmien a doplnkov.

3/ Kontrolu dodržiavania tohto VZN vykonáva obec Ipeľské Predmostie prostredníctvom starostu obce, poverených zamestnancov obce, komisia pre výstavbu, životné prostredie a ochranu verejného poriadku a poslancov obecného zastupiteľstva.

**X**

**Záverečné ustanovenia**

 1/ Toto VZN bolo schválené na zasadnutí poslancov obecného zastupiteľstva Obce Ipeľské Predmostie dňa 21.03.2019 uznesením č.12/2019 a nadobúda účinnosť dňa 01.04.2019.

 Viktor Lestyánszky - starosta obce

 V Ip.Predmostí 22.03.2019

Toto Všeobecne záväzné nariadenie bolo schválené Obecným zastupiteľstvom

V Ipeľskom Predmostí dňa  **21.03.2019**  uznesením **č. 12 /2019**  ako

**Všeobecne záväzné nariadenie č.3/2019**

Návrh VZN bol podľa §6, ods. 3., Zák. č. 369/1990 Z.z. zverejnený na

úradnej tabuli v obci od 06**.03.2019** do 21**.03.2019**

Toto nariadenie bolo podľa § 6, ods.3., Zák.č.369/90 Zb. vyvesené na

úradnej tabuli v obci dňa 22.03.2019a zvesené dňa 09.04.2019

***Účinnosť nadobudlo dňa 01.04.2019***